Overvaal: Departement kry bloedneus in grondwethofFoto: ANA. Die konstitusionele hof het die Gautengse departement van onderwys se appèlaansoek oor die plasing van Engelstalige leerlinge by die Hoërskool Overvaal met koste van die hand gewys. Volgens die uitspraak is die aansoek van die hand gewys omdat daar geen kanse op sukses is nie, aangesien die departement misluk het om enige of voldoende oorweging te gee aan die beskikbare kapasiteit by twee naburige skole. Die Phoenix High School en General Smuts High School, wat Engelse onderrig aanbied, is in dieselfde voedingsgebied as Overvaal. Panyaza Lesufi, Gautengse LUR vir onderwys, het einde Januarie aangekondig die departement gaan die konstitusionele hof direk nader ná die hooggeregshofuitspraak oor Hoërskool Overvaal. Overvaal het in Desember ŉ dringende aansoek by die hooggeregshof in Pretoria ingedien nadat die departement opdrag gegee het dat 55 bykomende Engelssprekende leerders in 2018 by die skool toegelaat moet word. Regter Bill Prinsloo het op 15 Januarie beslis Overvaal hoef nie die 55 Engelstalige leerlinge te aanvaar nie, aangesien die skool tot kapasiteit vol is en twee nabygeleë Engelse skole oorgenoeg plek het om die leerlinge te huisves. Panyaza Lesufi. Foto: ANA Gewelddadige betogings het by die skool uitgebreek ná die hofuitspraak. Die polisie moes onder meer rubberkoeëls gebruik om die betogers te verjaag en talle mense is in hegtenis geneem. Die skool moes ook noodgedwonge sluit toe die ANC en EFF na die skool opgeruk het. Sowat 1 000 betogers het voor die skool byeengekom waarna ŉ memorandum aan die hoof van die beheerliggaam oorhandig is. In die memorandum het die organisasies aangevoer dat die besluit om nie die Engelssprekende leerders toe te laat nie “rasgemotiveerd” is. Die laaste betoging het gevolg nadat Angie Motshekga, minister van basiese onderwys, op 23 Januarie met Lesufi en verteenwoordigers van die Suid-Afrikaanse Onderwysersunie (SAOU) en die Federasie van Beheerliggame van Suid-Afrikaanse Skole (Fedsas) vergader het. Daar is ook vergaderings gehou met die skool se personeel, leerders en ander groepe soos die EFF en die studenteorganisasie Cosas. Motshekga het ná die vergaderings die media toegespreek en gesê hulle het nie die betogings en geweld buite die skool verwag ná die hofuitspraak nie. Sy het die betogings as “totaal onaanvaarbaar” beskryf en gesê kinders het die reg om te leer en om beskerm te word. Lees alle vorige berigte oor Hoërskool Overvaal op Maroela Media.